ธกส.กระอักโดนพิษพักหนี้ดีเต็มเปา
บอร์ดมีมติขอเพิ่มทุน1หมื่นล.เร่งสะสางหนี้เน่าลดจ้างพนง.
27 เม.ย. 2555

บอร์ดมีมติขอเพิ่มทุน1หมื่นล.เร่งสะสางหนี้เน่าลดจ้างพนง.
ธ.ก.ส. หวั่นแบงก์เจ๊ง พร้อมเดินหน้าขอเพิ่มทุน 1 หมื่นล้านบาท เต้นออกมาตรการจูงใจลูกค้าเข้าโครงการพักหนี้ดี เลือกแนวทางลดดอกเบี้ยลง 3% อย่างเดียว
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวยืนยันว่า โครงการพักหนี้เกษตรกรรายย่อยและประชาชนที่มีหนี้คงค้างไม่เกิน 5 แสนบาท จะไม่กระทบต่อวินัยการเงินของธนาคาร เพราะเป็นการพักหนี้ในกลุ่มลูกค้าดี ซึ่งเรื่องนี้ได้มีการหารือกับธนาคารแห่งประเทศไทย (ธปท.) แล้ว และชี้แจงว่าโครงการดังกล่าวเป็นการปรับเกณฑ์ให้กับลูกค้าเท่านั้น ไม่ใช่การปรับโครงสร้างหนี้ โดยลูกค้ายังมีสถานะเป็นหนี้ดีอยู่ จึงไม่มีผลกระทบต่อวินัยทางการเงินของธนาคารอย่างแน่นอน 
นอกจากนี้ ยังมีเงื่อนไขว่าลูกค้าต้องผ่อนชำระดอกเบี้ยในอัตราผ่อนปรนที่ 3% ตามที่กำหนดทุกงวด หากผิดนัดชำระจะต้องออกจากโครงการทันที และลูกค้าจะต้องกลับมาชำระดอกเบี้ยตามอัตราปกติของธนาคารที่ 7% และบวกกับเบี้ยปรับอีก 3% 
สำหรับลูกค้า ธ.ก.ส.ที่มีสิทธิเข้าร่วมโครงการประมาณ 2.9 แสนราย มีต้นเงินกู้ประมาณ 3.96 แสนล้านบาท หรือเฉลี่ยรายละไม่เกิน 2 แสนบาท ซึ่งสามารถเลือกพักหนี้ได้ 2 แนวทาง คือ 1.พักชำระเงินต้นและลดดอกเบี้ยลง 3% เป็นเวลา 3 ปี โดยคาดว่าจะมีลูกค้าของธนาคารเลือกใช้แนวทางนี้ประมาณ 80% คิดเป็นต้นเงินกู้ 1.6 แสนล้านบาท และแนวทางที่ 2 ลูกค้าสามารถเลือกไม่พักชำระเงินต้น แต่ได้รับลดอัตราดอกเบี้ยลง 3% เป็นเวลา 3 ปี โดยในส่วนนี้ ธ.ก.ส.จะมีแนวทางจูงใจให้ลูกค้าใช้แนวทางนี้เพื่อลดผลกระทบที่มีต่อธนาคาร 
นายลักษณ์ กล่าวว่า การดำเนินโครงการดังกล่าวจะทำให้รายได้ของ ธ.ก.ส. ลดลงปีละ 6,000 ล้านบาท รวม 3 ปี ตกประมาณ 1.8 หมื่นล้านบาท และสัดส่วนเงินกองทุนต่อสินทรัพย์เสี่ยง (BIS) ลดลงเหลือ 9.6% ซึ่งใกล้เคียงกับเกณฑ์ที่ ธปท.กำหนดที่ 8.5% 
ที่ประชุมคณะกรรมการ ธ.ก.ส. จึงเห็นชอบให้มีการทยอยเพิ่มทุนอีก 1 หมื่นล้านบาทใน 3 ปี แบ่งเป็นในปีบัญชี 2555 จำนวน 1,000 ล้านบาท ปี 2556 จำนวน 4,000 ล้านบาท และปี 2557 จำนวน 5,000 ล้านบาท รวมถึงให้มีการแยกบันทึกบัญชีการดำเนินงานตามโครงการนี้ออกจากการดำเนินงานปกติ 
“หลังจากนี้ ธ.ก.ส.จะเร่งดำเนินการส่งเรื่องการขอเพิ่มทุนให้กระทรวงการคลังพิจารณา” นายลักษณ์ กล่าว
นอกจากนี้ จะใช้วิธีบริหารจัดการคุณภาพหนี้ โดยจะลดหนี้ที่ไม่ก่อให้เกิดรายได้ (เอ็นพีแอล) จาก 5.34% เหลือ 3.25% ภายใน 3 ปี ซึ่งจะลดภาระค่าใช้จ่ายในการกันสำรองค่าเผื่อหนี้สงสัยจะสูญปีละ 3,500 ล้านบาท เพิ่มเป้าหมายยอดการปล่อยสินเชื่อจาก 7.3 หมื่นล้านบาท เป็น 8 หมื่นล้านบาท 
ขณะเดียวกันจะลดค่าใช้จ่ายในการดำเนินการด้วยการจ้างลูกจ้างให้บริการแทนการจ้างพนักงาน และขอให้นำกำไรจากปีบัญชี 2553/2554 จำนวน 4,500 ล้านบาท มาชดเชยรายได้ที่ลดลง